b'\n_START_ARTICLE_\nEnergijos skirstymo operatorius\n_START_PARAGRAPH_\nEnergijos skirstymo operatorius (ESO)\xc2\xa0\xe2\x80\x93 valstyb\xc4\x97s valdoma energetikos \xc4\xafmon\xc4\x97 Lietuvoje._NEWLINE_Pagrindin\xc4\x97s ESO funkcijos: elektros energijos tiekimas ir skirstymas bei gamtini\xc5\xb3 duj\xc5\xb3 skirstymas, garantinis elektros ir duj\xc5\xb3 tiekimas, elektros ir duj\xc5\xb3 \xc4\xafvedimas, elektros ir duj\xc5\xb3 skirstymo tinkl\xc5\xb3 eksploatavimas, prie\xc5\xbei\xc5\xabra, valdymas ir pl\xc4\x97tra, j\xc5\xb3 saugumo ir patikimumo u\xc5\xbetikrinimas._NEWLINE_ESO aptarnauja 1,6 mln. klient\xc5\xb3 visoje Lietuvoje. Bendrov\xc4\x97s aptarnaujamas plotas siekia 65,3 t\xc5\xabkst. km\xc2\xb2.\n_START_SECTION_\nIstorija\n_START_PARAGRAPH_\nBendrov\xc4\x97 ESO \xc4\xafkurta sujungimo b\xc5\xabdu reorganizavus elektros ir duj\xc5\xb3 skirstom\xc5\xb3j\xc5\xb3 tinkl\xc5\xb3 bendroves\xc2\xa0\xe2\x80\x93 AB LESTO ir akcin\xc4\x99 bendrov\xc4\x99 \xe2\x80\x9eLietuvos dujos\xe2\x80\x9c. 2016\xc2\xa0m. sausio 1 d. LESTO ir \xe2\x80\x9eLietuvos dujos\xe2\x80\x9c baig\xc4\x97 savo veikl\xc4\x85 kaip juridiniai asmenys, o ESO per\xc4\x97m\xc4\x97 abiej\xc5\xb3 bendrovi\xc5\xb3 turt\xc4\x85, teises ir pareigas, taip pat vis\xc4\x85 ilgalaik\xc4\xaf ir trumpalaik\xc4\xaf turt\xc4\x85, ilgalaikius ir trumpalaikius finansinius bei kitus \xc4\xafsipareigojimus, gautinas ir mok\xc4\x97tinas sumas pagal LESTO ir \xe2\x80\x9eLietuvos dujos\xe2\x80\x9c sudarytas sutartis ar kitais pagrindais kylan\xc4\x8dias prievoles._NEWLINE_ESO taip pat per\xc4\x97m\xc4\x97 visas kitas teises ir pareigas bei prievoles (\xc4\xafskaitant teises ir pareigas pagal sudarytas kolektyvines ir darbo sutartis, bank\xc5\xb3 s\xc4\x85skaitose esan\xc4\x8dias l\xc4\x97\xc5\xa1as, sutartis su naujaisiais bei esamais klientais, elektros energijos gamintojais, nepriklausomais tiek\xc4\x97jais, taip pat preki\xc5\xb3, paslaug\xc5\xb3 ir/ar darb\xc5\xb3 tiek\xc4\x97jais) bei teises ir pareigas, kylan\xc4\x8dias i\xc5\xa1 kit\xc5\xb3 sudaryt\xc5\xb3 dokument\xc5\xb3 (technini\xc5\xb3 s\xc4\x85lyg\xc5\xb3, projektavimo s\xc4\x85lyg\xc5\xb3 ir kt.), i\xc5\xa1skyrus tas, kurias Lietuvos Respublikos imperatyviomis teis\xc4\x97s normomis draud\xc5\xbeiama arba kuri\xc5\xb3 negalima perduoti kitam asmeniui reorganizavimo metu.\n_START_SECTION_\n\xc5\xaakis\n_START_PARAGRAPH_\nESO valdo 121,698 t\xc5\xabkst. km elektros linij\xc5\xb3: 78,7 proc. j\xc5\xb3 sudaro elektros oro linijos, o 21,3 proc.\xc2\xa0\xe2\x80\x93 elektros kabeliai. Bendrov\xc4\x97 taip pat eksploatuoja 8,4 t\xc5\xabkst. km skirstom\xc5\xb3j\xc5\xb3 dujotieki\xc5\xb3._NEWLINE_94,98 proc. ESO akcij\xc5\xb3 valdo \xe2\x80\x9eLietuvos energija\xe2\x80\x9c, UAB. Kiti akcininkai\xc2\xa0\xe2\x80\x93 5,02 proc.'